Diari Oficial de la Generalitat Valenciana


Sumari del DOGV 8950, del 12-11-2020 (2020/9482)

DECRET 180/2020, de 6 de novembre, del Consell, d'aprovació de les bases reguladores i de concessió directa d'ajudes urgents a projectes d'investigació d'excel·lència per a l'anticipació i adaptació a situacions derivades de la Covid-19
--------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8950

Data del DOGV
:   12-11-2020

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2020/9482


Data del document
:   06-11-2020

Organisme emissor
:   Conselleria d'Innovació, Universitats, Ciència i Societat Digital

Tipus de document
:   Decret

Descriptors 

:   * Conselleria d'Innovació, Universitats, Ciència i Societat Digital
    * malaltia infecciosa
    * política d'investigació
    * investigació
    * ajuda pública

DECRET 180/2020, de 6 de novembre, del Consell, d'aprovació de les bases reguladores i de concessió directa d'ajudes urgents a projectes d'investigació d'excel·lència per a l'anticipació i adaptació a situacions derivades de la Covid-19 [2020/9482]  
La irrupció del SARS-CoV-2 va col·lapsar a Espanya el sistema hospitalari durant el primer semestre de 2020 i va provocar elevats nivells de mortalitat, que en alguns dies van superar el miler de víctimes  
Com a conseqüència d'això, el Govern va declarar el 14 de març l'estat d'alarma per a la gestió de la situació de crisi sanitària ocasionada per la Covid-19, que es va prorrogar en successives ocasions fins a juny de 2020. En aquest període les administracions públiques van desplegar diferents actuacions de contenció i de reacció per a la lluita contra la Covid-19.  
Si bé s'ha superat la primera onada de la Covid-19, experts en malalties infeccioses pronostiquen diverses onades de la Covid-19 en els pròxims dos anys. Fins que no estiga disponible la vacuna, i en un horitzó que es preveu llarg, s'han d'adoptar mesures addicionals de caràcter anticipatiu, que permeten adaptar-nos a les noves situacions, i en aquest sentit la incorporació del coneixement juga un paper decisiu. En concret, a través del suport a projectes d'investigació estratègics, que disposen importants efectes d'arrossegament a la resta del sistema d'I+D i a les administracions, especialment a la xarxa pública d'hospitals.  
El desenvolupament immediat de projectes tractors pot portar oportunitats vitals per al desenvolupament de fàrmacs per al tractament de la infecció; l'obtenció de dispositius per a la detecció primerenca i a baix cost, i amb noves funcionalitats; l'exploració de sistemes alternatius per a la detecció de càrrega viral; i la disposició de models de tractament de dades que permeten el desplegament de solucions mèdiques personalitzades.  
En el moment en el qual ens trobem, tenint en compte l'impacte negatiu que sobre l'economia valenciana i sobre la xarxa pública d'hospitals ocasionaria un nou rebrot sever de la Covid-19, resulta ineludible secundar aquest tipus de projectes d'investigació.   
L'article 168.1 C de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, preveu i regula el procediment per a, amb caràcter excepcional, la concessió directa de subvencions quan hi haja raons d'interés públic, social o econòmic o humanitari, o unes altres degudament justificades que dificulten la seua convocatòria pública.  
Per tot el que s'ha exposat, havent-se seguit els tràmits que en aquest precepte legal es disposen, en virtut del que disposa l'article 28.c, de la Llei 5/1983, de 30 de desembre, de la Generalitat, del Consell, i a proposta de la consellera d'Innovació, Universitats, Ciència i Societat Digital, amb la deliberació prèvia del Consell en la reunió de 6 de novembre de 2020,  
  
  
DECRETE  
  
Article 1. Objecte  
L'objecte d'aquest decret és regular la concessió directa de subvencions de caràcter excepcional destinades a les persones beneficiàries que figuren en l'article 4, com a entitats que disposen de projectes d'investigació d'excel·lència per a l'anticipació i adaptació a situacions derivades de la Covid-19.  
  
Article 2. Raons d'interés públic que concorren en la seua concessió i impossibilitat de la seua convocatòria pública  
1. Aquestes subvencions es concedeixen de manera directa, en aplicació del que es preveu en l'article 168.1.C de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, per concórrer raons d'interés econòmic, social i humanitari, en virtut de la necessitat d'incorporar el resultat del coneixement amb caràcter anticipatiu per a combatre els efectes de la Covid-19 davant la possibilitat de noves onades. Les subvencions regulades en aquest decret tenen caràcter singular, derivat del caràcter excepcional i únic dels esdeveniments que motiven el procediment en qüestió. Atés l'objecte específic de la subvenció, se segueix el procediment de concessió directa i no el de concurrència competitiva.  
  
2. En concret, les raons d'interés públic que justifiquen l'atorgament directe de les subvencions radiquen en la necessitat de transmetre de manera immediata al sistema valencià d'I+D i a les administracions públiques el coneixement derivat de l'execució de projectes d'investigació d'excel·lència desenvolupats en el si de les universitats públiques valencianes.   
  
Article 3. Finalitat, àmbit i abast d'aquestes subvencions  
1. La finalitat d'aquestes subvencions és el finançament de projectes d'I+D d'excel·lència de caràcter estratègic que permeten a les administracions públiques disposar dels millors instruments per a la lluita contra la Covid-19.  
2. Els projectes finançats es destinen a la consecució dels següents objectius:  
- Descripció, mitjançant simulacions computacionals del mode d'actuació de la proteasa principal (enzim clau del coronavirus SARS-CoV) per a proporcionar una guia detallada per al disseny de fàrmacs antivirals.  
- Obtenció de sistemes basats en materials híbrids amb portes moleculars per a la detecció primerenca i senzilla de pacients infectats per SARS-CoV-2.  
- Disposició de circuits integrats fotònics (xips) per a la detecció simultània de la Covid-19 i de la grip corresponent al cep de cada temporada, així com d'altres virus respiratoris, per a discriminar de manera ràpida (20 minuts) entre diferents virus i així procedir al desplegament del protocol corresponent en cada cas.  
- Detecció de càrrega genètica del virus SARS-CoV-2 en mostres d'aerosols recollides en ambients interiors  
- Construcció d'un model de tractament de dades Covid-19 per a perfeccionar la classificació de pacients i per a la realització de prediccions.  
  
Article 4. Persones beneficiàries  
Tenen la consideració de persones beneficiàries les universitats públiques de la Comunitat Valenciana ocupadores de la investigadora o investigador principal i responsable de l'execució de cadascun dels projectes d'I+D d'excel·lència que s'enumeren i detallen en l'article 6.   
  
  
Article 5. Finançament  
1. L'import global màxim de les ajudes a concedir derivades d'aquest decret ascendeix a 950.650,08 euros a càrrec dels fons propis de la Generalitat, que podran obtindre, si escau, cofinançament del Fons Europeu de Desenvolupament Regional.  
2. D'acord amb la previsió legal de l'últim paràgraf de l'article 168.1.C de la Llei 1/2015, aquestes ajudes s'imputaran a la línia de subvenció que s'habilite mitjançant el corresponent expedient de modificació pressupostària, en l'aplicació 08.57.84.379.27.3, de l'estat de despeses del pressupost de la Generalitat per a 2020.  
  
Article 6. Projectes objecte de subvenció i import de les ajudes  
Els projectes d'I+D d'excel·lència i imports concedits a cadascun d'ells són els següents:  
- Projecte número 1: Simulació computacional de l'activitat de la proteasa principal del SARS-CoV-2. Import concedit: 152.000,00 euros. Entitat beneficiària: Universitat de València-Estudi General. Investigador responsable (IP): Iñaki Tuñon García de Vicuña (ORCID: 2471-5114-4446-0831), catedràtic de Química Física.  
Idoneïtat del projecte: el projecte permetrà, mitjançant simulacions computacionals, descriure la manera d'actuació d'un dels enzims claus del coronavirus SARSCoV-2, la proteasa principal. L'objectiu principal del projecte és simular, mitjançant l'ús de supercomputadors [Tirant, una de les 4 ICTS (Infraestructura Científica i Tècnica Singular) de la Comunitat Valenciana], l'activitat de fàrmacs antivirals sobre la proteasa principal del virus, estudiant el procés de bloqueig i detallant els llocs d'interacció fàrmac-proteïna. Aquesta informació hauria de poder traduir-se en modificacions químiques dels fàrmacs per a millorar la seua capacitat inhibidora i especificitat i ser, per tant, molt més efectius. Aquests fàrmacs serien un complement a les vacunes, i possibilitarien el tractament del SARS-CoV-2 una vegada es manifesta. Es treballarà amb 3 tipus de fàrmacs: (i) acceptors de Michael, (ii) derivats aldehídics, i (iii) hidroximetilcetones. El projecte es desenvoluparà en el grup d'investigació ?Efectes del Medi- del Departament de Química Física de la Universitat de València (www.uv.es/efme). Aquest grup acumula una experiència de més de 20 anys en la simulació de processos químics en entorns biològics i ha sigut pioner en l'aplicació i desenvolupament de mètodes multiescala a l'estudi de reaccions enzimàtiques.   
  
- Projecte número 2: Desenvolupament de nous sistemes radiodiagnòstics de Covid-19. Import concedit: 190.158,08 euros. Entitat beneficiària: Universitat Politècnica de València. IP: Ramón Martínez Máñez (ORCID: 4828-1755-8510-4210), catedràtic de Química i Premi Rei Jaume I de Noves Tecnologies en 2018.   
Idoneïtat del projecte: l'aparició del virus SARS-CoV-2 i la seua malaltia associada Covid-19 han derivat en una pandèmia a escala mundial, que requereix solucions ràpides que contribuïsquen a la ràpida identificació dels pacients, el seu cribratge o la detecció de persones immunitzades. El projecte es basa en el desenvolupament de protocols de reconeixement ràpid i sensible emprant nanosistemes amb ?portes moleculars?. La tecnologia de les portes moleculars s'ha aplicat amb èxit per a la detecció in situ de patògens (com Staphilococus aureus) o DNA/RNA (miRNA-145) en fluids complexos en uns 30 minuts, amb bona sensibilitat i una alta selectivitat en mostres clíniques. Es disposa de resultats preliminars que demostren que aquesta metodologia és aplicable al SARS-CoV-2. El projecte serà desenvolupat per 2 grups d'investigació: (i) Institut Interuniversitari d'Investigació de Reconeixement Molecular i Desenvolupament Tecnològic, IDM-UPV (http://www.uv.es/idm/), que és pioner a treballar en el camp dels materials híbrids amb portes moleculars; i (ii) Grup Infecció greu-IIS La Fe (https://www.iislafe.es/es/investigacion/lineas-de-investigacion/grupo/119/infeccion-grave), especialitzat en el desenvolupament d'investigació bàsica i traslacional en el camp de les malalties infeccioses.  
  
- Projecte número 3: Projecte d'inversió per a la posada en marxa d'un sistema de biofuncionalització i verificació de qualitat òptica en circuits fotònics integrats. Import concedit: 308.500,00 euros. Entitat beneficiària: Universitat Politècnica de València i IP: Javier Martí Sendra (ORCID: 8574-0794-4875-4282), catedràtic de l'Escola de Telecomunicacions i director del Centre de Tecnologia Nanofotònica.  
  
Idoneïtat del projecte: En aquest projecte es treballarà amb biosensors inicialment dissenyats per a seguretat alimentària però modificats per a la detecció simultània de virus SARS-CoV-2 i virus de la grip en uns 20 minuts. D'aquesta manera, es podrà discriminar entre tots dos virus i procedir a les actuacions del protocol corresponent en cada cas. Es pretén incorporar dos dels sistemes crítics que conformen la cadena de fabricació i control de qualitat d'aquests xips fotònics (PICs), i l'objectiu concret del projecte és incorporar el sistema automatitzat de control de qualitat dels xips fotònics fabricats en la sala blanca de l'Institut NTC-UPV i un sistema de microimpressió de material biològic per a funcionalització dels PIC a escala semi industrial. El projecte es desenvoluparà en l'Institut de Tecnologia Nanofotònica (NTC) de la Universitat Politècnica de València (UPV) que forma part de MICRONANOFABS, que és una de les ICTS de la Comunitat Valenciana. El grup d'investigació té una àmplia experiència en processos de nanofotònica, biomedicina i nanofabricació industrial.   
  
- Projecte número 4: Detecció del SARS-CoV-2 en aerosol atmosfèric en ambients interiors com a eina d'avaluació de mesures sanitàries de prevenció i d'alerta de la transmissió de la Covid-19. Import concedit: 199.992,00 euros. Entitat beneficiària: Universitat Jaume I de Castelló i IP: Juana María Delgado Saborit (ORCID: 2510-9026-2596-9278), investigadora distingida del Pla GenT.  
Idoneïtat del projecte: els mecanismes de contagi del SARS-CoV-2 contemplen la transmissió a través de gotetes exhalades directament per malalts, contacte amb superfícies contaminades, i a través de la inhalació d'aerosols, especialment en ambients interiors. Aquesta última via de propagació del SARS-CoV-2 per aerosols en ambients interiors està cobrant major pes, atesa la seua relació amb esdeveniments de súper propagació. Per tant, resulta d'interés determinar l'existència i abundància de càrrega genètica del virus en aerosols en ambients interiors d'ús públic com a eina per a avaluar les mesures preventives posades en marxa en aquests. L'objectiu general d'aquest projecte és determinar la càrrega genètica del virus SARS-CoV-2 en mostres d'aerosols recollides en ambients interiors i avaluar si la detecció de càrrega genètica del SARS-CoV-2 en aerosols atmosfèrics poguera ser una eina útil com a sentinella d'alerta de pròxims episodis de Covid-19. Alhora es vol avaluar l'eficàcia de les mesures sanitàries de prevenció de contagis del SARS-CoV-2 vigents a la Comunitat Valenciana aplicades a ambients interiors de centres públics i recomanar modificacions en cas de detectar-se deficiències. Es treballarà en 4 ambients diferents: (i) Metrovalencia, (ii) espais universitaris, (iii) espais sanitaris, i (iv) residències d'atenció a persones majors. Aquest projecte serà liderat per investigadors de la Universitat Jaume I (UJI), però comptarà amb un grup multidisciplinari, amb experiència en qualitat de l'aire, microbiologia i epidemiologia ambiental, i procedents de FISABIO (Fundació per al Foment d'Investigació Sanitària i Biomèdica de la CV), Universitat de València i Universitat Miguel Hernández d'Elx.  
  
  
- Projecte número 5: Dades massives i intel·ligència artificial per a millorar el diagnòstic dels afectats per la Covid-19. Import concedit: 100.000,00 euros. Entitat beneficiària: Universitat d'Alacant i IP: Juan Carlos Trujillo Mondéjar (ORCID: 2195-3189-7582-9830), catedràtic del Departament de Llenguatges i Sistemes Informàtics.   
Idoneïtat del projecte: davant la possibilitat de l'emergència de nous rebrots de la Covid, es fa imprescindible disposar d'informació ràpida per a poder classificar els pacients en el servei sanitari. S'observen 3 grups de pacients de Covid-19: (i) els que desenvolupen la malaltia de manera lleu o asimptomàtica, (ii) els que necessiten ingressar en UCI i, (iii) aquells que, fins i tot ingressant en UCI, no superen la malaltia. Per als sanitaris seria de gran ajuda, predir de manera ràpida i encertada en quin grup s'enquadrarà un pacient. Tècniques com les dades massives i la intel·ligència artificial (IA) aplicades de manera conjunta permeten explotar una gran quantitat de dades mèdiques per a aprendre d'elles, i d'aquesta manera poder classificar els pacients i predir la seua probabilitat de superar la malaltia basant-se en milers de variables diferents. Gràcies als resultats d'aquest projecte, es proporcionarà al personal sanitari una eina que els permetrà reduir els temps de classificació i triatge. A més, aquesta eina permetrà una millora en l'assignació dels recursos sanitaris disponibles (llits en plantes, UCI i hospitalització domiciliària) sobre la base de la predicció de la probabilitat de cada pacient de superar la malaltia. El projecte es desenvoluparà en el grup d'investigació Lucentia (http://www.lucentia.es), que té una llarga trajectòria en aplicacions d'intel·ligència de negoci (IN), analítica de dades i IA.  
  
Article 7. Conceptes subvencionats  
1. Les ajudes atorgades tindran caràcter de subvenció i compliran amb el que es disposa en l'article 31 de la Llei 38/2003, de 17 de novembre, General de Subvencions. En cap cas seran subvencionables les despeses excloses en aquest article. En aquest sentit, els tributs són despeses subvencionables quan la persona beneficiària de la subvenció els abona efectivament. No es consideren despeses subvencionables els impostos indirectes quan siguen susceptibles de recuperació o compensació, ni els impostos personals sobre la renda.  
  
2. Les subvencions es destinaran, de manera unívoca, a cobrir les despeses relacionades amb el desenvolupament i execució de les activitats per a les quals han sigut concedides. El finançament es destinarà als conceptes següents:  
a) Despeses de material fungible i subministraments similars que es deriven directament del projecte. Se n'exclou material d'oficina i consumibles informàtics.  
b) Despeses d'adquisició d'equipament científic tècnic, inclòs programari de caràcter específic, el qual ha d'estar relacionat amb el projecte presentat. Se n'exclouen els dispositius informàtics d'ús genèric.  
c) Despeses de registre de drets de propietat industrial o intel·lectual derivats de l'execució del projecte.  
d) Despeses d'activitats de formació imprescindibles per a l'execució del projecte.  
e) Despeses de personal de nova contractació, inclosos salaris i quotes de la Seguretat Social, en la mesura en què estiguen dedicats al desenvolupament del projecte.  
f) Despeses de desplaçament i allotjament de personal amb motiu de les activitats del projecte. Les despeses de viatge que s'imputen estaran limitades pels imports establerts en el Decret 24/1997, d'11 de febrer, del Govern Valencià, sobre indemnitzacions per raó del servei i gratificacions per serveis extraordinaris.  
g) Despeses de difusió dels resultats del projecte.  
h) Despeses per utilització i accés a Infraestructures Científiques i Tècniques Singulars (ICTS) i grans instal·lacions científiques nacionals i internacionals.  
i) Serveis auxiliars o instrumentals, que siguen part imprescindible per a l'execució del projecte.  
h) Costos indirectes: despeses de funcionament de les entitats beneficiàries necessàries per al desenvolupament del projecte. Aquesta quantitat ascendirà a un import que es determinarà per l'aplicació d'un percentatge màxim del 10% sobre la quantitat total de la despesa executada.   
  
Article 8. Òrgan gestor i procediment  
1. La tramitació i la gestió de la subvenció correspon a la direcció general de Ciència i Investigació.  
2. La persona beneficiària haurà de manifestar, en el termini de quinze dies hàbils a partir de la publicació d'aquest decret en el Diari Oficial de la Generalitat Valenciana, la seua conformitat amb la concessió de la subvenció i amb les presents bases reguladores.  
3. El document de conformitat, degudament signat, haurà de presentar-se a través del tràmit telemàtic de la Conselleria d'Innovació Universitats, Ciència i Societat Digital, indicant en l'assumpte ?Projectes I+D d'excel·lència: Covid-19?. Es pot accedir a aquest tràmit mitjançant l'enllaç següent: https://www.gva.es/es/inicio/procedimientos'id\_proc=20999&version=amp  
4. Les persones beneficiàries adjuntaran una declaració responsable de no estar incurses en les prohibicions previstes en l'article 13 de Llei 38/2003 el compliment de la qual podrà ser comprovat per l'òrgan gestor de la subvenció, tret que es manifeste oposició expressa per part de la beneficiària, i en aquest cas haurà d'aportar la documentació acreditativa corresponent.  
5. Conforme al que es disposa en l'article 68 de la Llei 39/2015, si el document de conformitat s'ha emplenat de manera incompleta o no s'han aportat els requisits i documents que s'assenyalen en aquest article, la persona interessada serà requerida perquè, en un termini de deu dies hàbils, esmene la falta o acompanye els documents preceptius, amb la indicació que, en cas de no fer-ho, es considerarà que ha desistit, amb una resolució prèvia d'arxivament de l'expedient, que haurà de ser dictada en els termes que preveu l'article 21 de la norma esmentada, quedarà sense efecte la concessió de la subvenció, i, per tant, perdrà el dret a la percepció.  
  
Article 9. Obligacions de les persones beneficiàries  
1. Les persones beneficiàries quedaran obligades a sotmetre's a la normativa sobre supervisió, seguiment i control de subvencions, així com a facilitar tota la informació requerida per l'òrgan gestor de la subvenció. Igualment quedaran, en tot cas, subjectes a les obligacions imposades per l'article 14 i concordants de Llei 38/2003.  
2. Els projectes científics hauran de respectar els principis fonamentals establerts en la Declaració de Hèlsinki (Assemblea Mèdica Mundial), en el Conveni del Consell d'Europa relatiu als drets humans i la biomedicina, en la Declaració Universal de la UNESCO sobre el genoma humà i els drets humans, així com els requisits establerts en la legislació espanyola en l'àmbit de la investigació biomèdica, la protecció de dades i la bioètica.  
3. Atindre's al que es disposa en la Llei 14/2007, de 3 de juliol, d'investigació biomèdica quan hi haja investigació en humans o utilització de mostres d'origen humà.  
4. Complir el que es preveu en el Reial decret 1090/2015, de 4 de desembre, pel qual es regulen els assajos clínics amb medicaments, els Comités d'Ètica de la Investigació amb medicaments i el Registre Espanyol d'Estudis Clínics.  
5. Atindre's al que es disposa en la normativa vigent i en particular el Reial decret 53/2013, d'1 de febrer, pel qual s'estableixen les normes bàsiques aplicables per a la protecció dels animals utilitzats en experimentació i altres finalitats científiques, inclosa la docència, quan s'haja de desenvolupar activitat investigadora que implique experimentació amb animals.  
6. Atindre's al que es disposa en la Llei 9/2003, de 25 d'abril, sobre la utilització confinada, alliberament voluntari i comercialització d'organismes modificats genèticament, i en el Reial decret 178/2004, de 31 de gener, pel qual s'aprova el reglament general que la desplega, quan s'haja de desenvolupar activitat investigadora que implique la utilització d'organismes modificats genèticament.  
7. Si és el cas, ajustar-se al que s'estableix en la Llei 31/1995, de 8 de novembre, de prevenció de riscos laborals i en la seua normativa de desplegament, quant als riscos relacionats amb l'exposició a agents biològics, quan s'haja de desenvolupar activitat investigadora que implique la utilització d'aquesta mena d'agents.  
8. De conformitat amb la disposició addicional tretzena de la Llei 14/2011, d'1 de juny, de la ciència, la tecnologia i la innovació, el personal investigador i els grups d'investigació, promouran i promocionaran la incorporació de la perspectiva de gènere com una categoria transversal en la investigació i la tecnologia.  
9. Acceptació de la cessió, a favor de la Generalitat, de les dades contingudes tant en la sol·licitud, a efectes estadístics, d'avaluació i seguiment, sense perjudici del que s'estableix en la legislació sobre propietat intel·lectual i sobre protecció de dades de caràcter personal.  
  
Article 10. Règim de justificació econòmica i seguiment científic de la subvenció  
1. Les persones beneficiàries d'aquestes subvencions, de conformitat amb el que es disposa en l'article 14.b de la Llei 38/2003, hauran d'acreditar la realització de l'activitat d'investigació i el compliment de la finalitat que determine la concessió i gaudi de la subvenció, així com complir el que es disposa en l'article 169 de la Llei 1/2015.  
  
2. El període d'execució de l'activitat objecte de la subvenció finalitzarà el 31 d'octubre de 2021 i el termini per a la presentació dels documents justificatius de les subvencions finalitzarà el 30 novembre de 2021.  
3. Sense perjudici de les instruccions que puga dictar l'òrgan gestor, les entitats beneficiàries estaran obligades a presentar, en el termini que disposa el punt anterior d'aquest article, la següent documentació com a justificació econòmica del pagament de les subvencions rebudes:  
  
a) Una relació classificada de les despeses i inversions de l'activitat, amb identificació del creditor i del document, el seu import, data d'emissió i, si escau, data de pagament.  
b) Un detall d'altres ingressos o subvencions que hagen finançat l'activitat subvencionada amb indicació de l'import i la seua procedència.  
c) Certificació que la subvenció concedida ha sigut degudament registrada en la comptabilitat de l'entitat i que la documentació original acreditativa de la despesa realitzada es troba en les dependències d'aquesta, a la disposició de l'òrgan instructor, de la Intervenció General de la Generalitat i de la Sindicatura de Comptes.  
4 Totes les entitats hauran d'aportar una declaració responsable acreditativa del compliment de les obligacions establertes en la Llei 38/2003. A més, si concorre el supòsit previst en l'apartat 3 de l'article 31 de la Llei 38/2003, hauran de presentar els tres pressupostos que han d'haver sol·licitat.  
5. En els mesos de febrer, juny i setembre de 2021 la investigadora o l'investigador principal dels projectes haurà de presentar, davant l'òrgan gestor de la subvenció, un informe dels avanços aconseguits en adequació al cronograma previst i, si fora el cas, un pla de contingència per a corregir possibles desviacions. Addicionalment juntament amb la justificació econòmica, es presentarà un informe dels resultats obtinguts després del desenvolupament del projecte. Per a efectuar el seguiment científic de la subvenció, es justificarà l'ús de la subvenció concedida mitjançant el compliment de les normes de seguiment cientificotècnic.  
  
  
  
Article 11. Pagament de les subvencions  
1. Conforme al que es disposa en l'article 1.1 del Decret llei 4/2020, de 17 d'abril, del Consell, de mesures extraordinàries de gestió economicofinancera per a fer front a la crisi produïda per la Covid-19, les ajudes es lliuraran a les entitats beneficiàries fins a un 100% després de l'acceptació de la concessió de la subvenció per part del beneficiari, d'acord amb el que es disposa en l'article 8 d'aquest decret.  
2. De conformitat amb l'article 171 de la Llei 1/2015, no podrà realitzar-se el pagament de la subvenció mentre la persona beneficiària no es trobe al corrent en el compliment de les seues obligacions tributàries i enfront de la Seguretat Social o tinga la condició de subjecte deutor per resolució de procedència de reintegrament. Sense perjudici d'això, podrà realitzar-se el pagament de la subvenció des del moment en què, per òrgan competent de l'Administració de la Generalitat, s'haja notificat al subjecte deutor del reintegrament, l'inici del corresponent expedient de compensació de deutes, amb vista a la seua completa extinció.  
  
Article 12. Minoració, anul·lació i reintegrament de les subvencions  
1. L'incompliment dels requisits establerts en aquest decret, donarà lloc, amb el procediment previ oportú, a l'obligació de reintegrar, totalment o parcialment, les subvencions i els interessos de demora corresponents, conforme al que es disposa en l'article 172 de la Llei 1/2015.  
  
2. El falsejament o l'ocultació de dades i documents que afecten substancialment la concessió i lliurament de fons públics, donarà lloc a l'exigència de responsabilitats tant en l'ordre administratiu com en el jurisdiccional competent, així com en el que dimana dels articles 173 a 177 de la Llei 1/2015.  
3. La conselleria competent en universitats, ciència, investigació i innovació tecnològica realitzarà tots els controls tècnics i administratius que considere necessaris a fi de conformar el correcte compliment dels requisits exigits en aquest decret.  
  
Article 13. Concurrència i compatibilitat de les ajudes amb el mercat interior  
1. Les ajudes regulades en aquest decret podran ser compatibles amb la percepció d'altres subvencions o ajudes procedents de qualssevol administracions o ens públics o privats, nacionals, internacionals, o de la Unió Europea, sempre que l'import conjunt d'aquestes siga de tal quantia que, aïlladament o en concurrència amb altres subvencions o ajudes, no supere el cost de l'activitat finançada.  
  
2. Les subvencions que es concedeixen són compatibles amb el mercat interior, ja que d'acord amb l'article 107 del Tractat de funcionament de la Unió Europea (TFUE), no consisteixen en l'oferta de béns o serveis en un mercat concret, en tractar-se d'activitats primàries de caràcter no econòmic (investigació bàsica) executades per determinades universitats públiques valencianes.  
  
Article 14. Normativa aplicable  
1. Aquestes ajudes tenen la consideració de subvencions públiques i es regeixen per la Llei 38/2003, de 17 de novembre, general de subvencions, el Reial decret 887/2006, de 21 de juliol, pel qual s'aprova el seu reglament i altra normativa concordant, i per la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
2 Així mateix, per a la seua tramitació s'ha aplicat el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat, dirigits a establir, concedir o modificar ajudes públiques.   
  
Article 15. Habilitació per al desenvolupament del decret.  
Es faculta la persona titular de la Direcció General de Ciència i Investigació perquè dicte les resolucions i instruccions necessàries per a l'aplicació i interpretació d'aquest decret.  
  
Article 16. Efectes  
Aquest decret produirà efectes a partir de l'endemà de la seua publicació en el Diari Oficial de la Generalitat Valenciana.  
  
Article 17. Recursos  
Contra aquest decret, que posa fi a la via administrativa, es podrà interposar potestativament recurs de reposició davant l'òrgan que ha dictat l'acte, en el termini d'un mes des de la seua publicació en el Diari Oficial de la Generalitat Valenciana, d'acord amb el que es disposa en els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats a partir de l'endemà de publicar-se, en el Diari Oficial de la Generalitat Valenciana. Tot això de conformitat amb el que es disposa en els articles 10, 44 i 46 de l'esmentada Llei 29/1998, de 13 de juliol, reguladora de la jurisdicció contenciosa administrativa, i sense perjudici que s'utilitze qualsevol altra via que es considere oportuna.  
  
València, 6 de novembre de 2020  
  
El president de la Generalitat,  
XIMO PUIG I FERRER  
  
La consellera d'Innovació, Universitats,  
Ciència i Societat Digital,  
CAROLINA PASCUAL VILLALOBOS